*Likumprojekts*

**Grozījumi Valsts fondēto pensiju likumā**

 Izdarīt [Valsts fondēto pensiju likumā](http://likumi.lv/doc.php?id=2341) (Latvijas Republikas Saeimas un Ministru Kabineta Ziņotājs, 2000, 7.nr.; 2002, 24.nr.; 2004, 2., 9.nr.; 2005, 12.nr.; 2006, 21.nr.; 2007, 12.nr.; 2008, 21.nr.; 2009, 1., 10., 14.nr.; Latvijas Vēstnesis, 2010, 206.nr.; 2012, 189.nr.) šādus grozījumus:

1. 11.pantā:

papildināt ar 1.1daļu šādā redakcijā:

„(1.1) Fondēto pensiju shēmas līdzekļu pārvaldītājs nodrošina, ka tā minimālais pamatkapitāls ir vismaz:

1) 500 000 euro, ja fondēto pensiju shēmas līdzekļu pārvaldītājs plāno pārvaldīt vai pārvalda fondēto pensiju shēmas līdzekļus, kuru apjoms ir līdz 50 000 000 euro;

2) 1 000 000 euro, ja fondēto pensiju shēmas līdzekļu pārvaldītājs plāno pārvaldīt vai pārvalda fondēto pensiju shēmas līdzekļus, kuru apjoms ir no 50 000 001 euro līdz 100 000 000 euro;

3) 2 000 000 euro, ja fondēto pensiju shēmas līdzekļu pārvaldītājs plāno pārvaldīt vai pārvalda fondēto pensiju shēmas līdzekļus, kuru apjoms ir no 100 000 001 euro līdz 200 000 000 euro;

4) 3 000 000 euro, ja fondēto pensiju shēmas līdzekļu pārvaldītājs plāno pārvaldīt vai pārvalda fondēto pensiju shēmas līdzekļus, kuru apjoms ir no 200 000 000 euro”;

izteikt ceturto daļu šādā redakcijā:

„(4) Fondēto pensiju shēmas līdzekļu pārvaldītājs izstrādā vienu vai vairākus fondēto pensiju shēmas līdzekļu ieguldījumu plānus — sistematizētu tādu noteikumu kopumus, pēc kuriem notiek fondēto pensiju shēmas līdzekļu pārvaldīšana un kuri ir izklāstīti katra attiecīgā ieguldījumu plāna prospektā un fondēto pensiju shēmas dalībniekiem paredzētajā pamatinformācijā. Ieguldījumu plāna prospekts (prospekti) un fondēto pensiju shēmas dalībniekiem paredzētā pamatinformācija ir Aģentūras un fondēto pensiju shēmas līdzekļu pārvaldītāja noslēgtā līguma neatņemama sastāvdaļa. Fondēto pensiju shēmas līdzekļu pārvaldīšanu atbilstoši ieguldījumu plānam fondēto pensiju shēmas līdzekļu pārvaldītājs ir tiesīgs veikt tikai pēc attiecīgā ieguldījumu plāna prospekta un fondēto pensiju shēmas dalībniekiem paredzētās pamatinformācijas reģistrēšanas Komisijā. Ja ieguldījumu plāna prospekts vai fondēto pensiju shēmas dalībniekiem paredzētā pamatinformācija neatbilst fondēto pensiju shēmas darbību regulējošo normatīvo aktu noteiktajām prasībām, Komisija atsaka tā reģistrāciju”;

papildināt ar 4.2daļu šādā redakcijā:

„(4.2) Fondēto pensiju shēmas dalībniekiem paredzētās pamatinformācijas formātu un saturu, kā arī tās sagatavošanas kārtību nosaka Komisija";

izslēgt piektās daļas otro un trešo teikumu;

izteikt 5.1daļu šādā redakcijā:

„(5.¹) Fondēto pensiju shēmas līdzekļu pārvaldītājs nodrošina, lai maksimālie maksājumi par ieguldījumu plāna pārvaldi, ietverot līdzekļu pārvaldītājam un līdzekļu turētājam izmaksājamās atlīdzības, kā arī maksājumus trešajām personām, kurus veic no ieguldījumu plāna līdzekļiem, rēķinot par pēdējo 12 mēnešu periodu, nepārsniedz:

1. 1,5 procentus no ieguldījumu plāna aktīvu vidējās vērtības ieguldījumu plāniem, kuru prospektos nav paredzēti tiešie vai netiešie ieguldījumi komercsabiedrību kapitālā, kapitāla vērtspapīros vai citos riska ziņā tiem pielīdzināmos finanšu instrumentos;
2. divus procentus no ieguldījumu plāna aktīvu vidējās vērtības pārējiem ieguldījumu plāniem”;

papildināt pantu ar 5.2, 5.3 un 5.4daļu šādā redakcijā:

„(5.2) Šā panta 5.1daļā minētajos maksājumos neietilpst izdevumi, kas radušies, veicot darījumus ar ieguldījumu plāna aktīvu pārdošanu ar atpirkšanu. Kopējā maksājuma par ieguldījumu plāna pārvaldi sastāvdaļas, uzskaiti un ieturēšanas kārtību nosaka Ministru kabinets.

(5.3) Fondēto pensiju shēmas līdzekļu pārvaldītājs pārvaldīšanā esošos fondēto pensiju shēmas līdzekļus iegrāmato un pārvalda šķirti no jebkuras citas fondēto pensiju shēmas līdzekļu pārvaldītāja un tā pārvaldīšanā esošās mantas. Fondēto pensiju shēmas līdzekļu daļu, kas tiek pārvaldīta saskaņā ar noteiktu ieguldījumu plānu (ieguldījumu plāna līdzekļi), fondēto pensiju shēmas līdzekļu pārvaldītājs pārvalda šķirti no citiem tā aktīviem un pārējo ieguldījumu plānu līdzekļiem.

 (5.4) Fondēto pensiju shēmas līdzekļu pārvaldīšana ietver šādus pakalpojumus:

1. ieguldījumu plāna līdzekļu ieguldījumu pārvaldīšana;
2. ieguldījumu plāna līdzekļu administratīvā vadība, kas ietver šādas darbības:
	1. juridisko un grāmatvedības jautājumu kārtošana;
	2. informācijas sniegšana par ieguldījumu plāna darbību;
	3. ieguldījumu plāna vērtības un ieguldījuma plāna daļas vērtības noteikšana;
	4. ieguldījumu plāna darbību regulējošo prasību ievērošanas uzraudzība;
	5. ieguldījumu plāna ienākuma sadale;
	6. Aģentūras rīkojumu un paziņojumu izpilde par darījumiem ar ieguldījumu plāna līdzekļiem;
	7. norēķinu par līgumsaistībām izpilde;
	8. ar ieguldījumu plāna līdzekļiem saistīto darījumu uzskaites kārtošana.
3. ieguldījumu plāna mārketings (reklamēšana, tirgus izpēte un citi līdzīgi pakalpojumi)”.

2. Izteikt 11.2pantu šādā redakcijā:

 „11.2 pants. **Pakalpojumu deleģēšanas kārtība**

(1) Fondēto pensiju shēmas līdzekļu pārvaldītājs uz līguma pamata var deleģēt atsevišķus pakalpojumus, kas nepieciešami fondēto pensiju shēmas līdzekļu pārvaldītāja darbības nodrošināšanai un fondēto pensiju shēmas līdzekļu pārvaldīšanai, citai personai.

(2) Ieguldījumu plāna līdzekļu ieguldījumu pārvaldīšanu kopumā vai kādu tās daļu fondēto pensiju shēmas līdzekļu pārvaldītājs drīkst deleģēt tikai Latvijā vai citā dalībvalstī licencētai ieguldījumu pārvaldes sabiedrībai.

(3) Pirms pakalpojumu deleģēšanas, fondēto pensiju shēmas līdzekļu pārvaldītājs:

1) izstrādā attiecīgu pakalpojumu deleģēšanas politiku un procedūru, kas nosaka:
a) kārtību, kādā fondēto pensiju shēmas līdzekļu pārvaldītājs lemj par pakalpojumu deleģēšanu;

b) pakalpojumu deleģēšanas līguma slēgšanas, izpildes uzraudzības un izbeigšanas kārtību;

c) personas (amatpersonas un darbiniekus) un struktūrvienības, kas atbildīgas par sadarbību ar deleģētā pakalpojuma sniedzēju un saņemtā pakalpojuma apjoma un kvalitātes uzraudzību, kā arī šo personu tiesības un pienākumus;

d) ar fondēto pensiju shēmas līdzekļu pārvaldes pakalpojuma saņemšanu saistīto risku novērtēšanas un pārvaldīšanas kārtību;

e) fondēto pensiju shēmas līdzekļu pārvaldītāja rīcību gadījumā, ja pakalpojuma sniedzējs nepilda vai nevarēs pildīt pakalpojumu deleģēšanas līguma noteikumus;

2) ieguldījumu plāna prospektā iekļauj informāciju par pakalpojumiem, kurus tas plāno deleģēt citai personai, norādot deleģētā pakalpojuma aprakstu un deleģētā pakalpojuma sniedzēja firmu un atrašanās vietu.

(4) Komisija 30 dienu laikā pēc šā panta trešās daļas 1.punktā minētās politikas un procedūras saņemšanas izskata un izvērtē to atbilstību šā likuma prasībām.

(5) Ja tiek deleģēta ieguldījumu plāna līdzekļu ieguldījumu pārvaldīšana, iekšējās kontroles organizēšana vai informācijas tehnoloģiju uzturēšana fondēto pensiju shēmas līdzekļu pārvaldītājs iesniedz Komisijai motivētu iesniegumu par minētā pakalpojuma deleģēšanas nepieciešamību un pakalpojumu deleģēšanas līguma oriģinālu vai kopiju, kuras īstumu ir apliecinājusi fondēto pensiju shēmas līdzekļu pārvaldītāja amatpersona.

(6) Fondēto pensiju shēmas līdzekļu pārvaldītājs iesniedz Komisijai visus šajā likumā paredzēto Komisijai iesniedzamo dokumentu grozījumus, ja šādi grozījumi sakarā ar pakalpojumu deleģēšanu ir izdarīti.

(7) Deleģētā pakalpojuma sniedzējs drīkst uzsākt pakalpojumu sniegšanu fondēto pensiju shēmas līdzekļu pārvaldītājam, ja Komisija 30 dienu laikā pēc šā panta trešajā un piektajā daļā minēto dokumentu saņemšanas nav nosūtījusi fondēto pensiju shēmas līdzekļu pārvaldītājam lēmumu, ar kuru tam aizliedz saņemt plānoto pakalpojumu no attiecīgā pakalpojuma sniedzēja.

(8) Šā panta piektajā daļā neminēto pakalpojumu deleģēšanas gadījumā fondēto pensiju shēmas līdzekļu pārvaldītājs piecu dienu laikā pēc pakalpojumu deleģēšanas līguma noslēgšanas informē par to Komisiju, iesniedzot pakalpojumu deleģēšanas līguma oriģinālu vai kopiju, kuras īstumu ir apliecinājusi fondēto pensiju shēmas līdzekļu pārvaldītāja amatpersona.

(9) Pakalpojumu deleģēšanas līgumā iekļauj vismaz šādus noteikumus:

1. saņemamā pakalpojuma aprakstu;
2. precīzas saņemamā pakalpojuma apjoma un kvalitātes prasības;
3. fondēto pensiju shēmas līdzekļu pārvaldītāja un pakalpojuma sniedzēja tiesības un pienākumus, to skaitā:
4. fondēto pensiju shēmas līdzekļu pārvaldītāja tiesības pastāvīgi uzraudzīt deleģētā pakalpojuma sniegšanas kvalitāti;
5. fondēto pensiju shēmas līdzekļu pārvaldītāja tiesības dot pakalpojuma sniedzējam obligāti izpildāmus norādījumus jautājumos, kas saistīti ar deleģētā pakalpojuma godprātīgu, kvalitatīvu, savlaicīgu un fondēto pensiju shēmas darbību regulējošajiem normatīvajiem aktiem atbilstošu izpildi;
6. fondēto pensiju shēmas līdzekļu pārvaldītāja tiesības pieprasīt pakalpojuma sniedzējam pēc rakstveida pieprasījuma saņemšanas nekavējoties izbeigt pakalpojumu deleģēšanas līgumu;

4) Komisijas tiesības iepazīties ar šā panta vienpadsmitajā daļā minētajiem dokumentiem un pieprasīt no pakalpojuma sniedzēja citu informāciju, kas saistīta ar fondēto pensiju shēmas līdzekļu pārvaldītāja pakalpojumu deleģēšanu un ir nepieciešama Komisijas funkciju veikšanai.

(10) Komisija aizliedz deleģēt pakalpojumus, ja:

1) pakalpojuma deleģēšana traucē fondēto pensiju shēmas līdzekļu pārvaldītājam pilnvērtīgi pārvaldīt fondēto pensiju shēmas līdzekļus un var aizskart ieguldījumu plāna dalībnieku intereses;

2) pakalpojuma deleģēšana traucē Komisijai veikt fondēto pensiju shēmas līdzekļu pārvaldītāja darbības uzraudzību;

3) pakalpojumu deleģēšanas līgums neatbilst šajā likumā noteiktajām prasībām un nesniedz skaidru un patiesu priekšstatu par fondēto pensiju shēmas līdzekļu pārvaldītāja un pakalpojuma sniedzēja paredzamo sadarbību pakalpojuma deleģēšanas līguma darbības laikā;

4) ieguldījumu plāna prospektā nav minēti tie pakalpojumi, kurus fondēto pensiju shēmas līdzekļu pārvaldītājs vēlas deleģēt citai personai;

5) pēc pakalpojumu deleģēšanas fondēto pensiju shēmas līdzekļu pārvaldītāja vairs nesniedz nevienu no fondēto pensiju shēmas līdzekļu pārvaldē ietilpstošajiem pakalpojumiem.

(11) Komisijai ir tiesības veikt pakalpojuma sniedzēja darbības pārbaudi tā atrašanās vai pakalpojuma sniegšanas vietā, iepazīties ar visiem dokumentiem, dokumentu un grāmatvedības reģistriem, izgatavot to kopijas, kā arī pieprasīt no šā pakalpojuma sniedzēja informāciju, kas saistīta ar deleģētā pakalpojuma sniegšanu un ir nepieciešama Komisijas funkciju veikšanai.

(12) Komisija ir tiesīga pieprasīt, lai fondēto pensiju shēmas līdzekļu pārvaldītājs, kas deleģējusi pakalpojumus citai personai, nekavējoties izbeidz spēkā esošo pakalpojumu deleģēšanas līgumu, ja konstatē:

1. ka fondēto pensiju shēmas līdzekļu pārvaldītājs neveic deleģētā pakalpojuma sniegšanas kvalitātes pastāvīgu uzraudzību vai veic to neregulāri un nepietiekami;
2. ka fondēto pensiju shēmas līdzekļu pārvaldītājs neveic ar deleģēto pakalpojumu saistīto risku pārvaldīšanu vai veic to nepietiekami un nekvalitatīvi;
3. pakalpojuma sniedzēja darbībā būtiskus trūkumus, kuri apdraud vai var apdraudēt fondēto pensiju shēmas līdzekļu pārvaldītāja saistību izpildi;

4) ka iestājies kāds no šā panta desmitajā daļā minētajiem apstākļiem.

(13) Pakalpojuma deleģēšana citai personai neatbrīvo fondēto pensiju shēmas līdzekļu pārvaldītāju no šajā likumā noteiktās atbildības par fondēto pensiju shēmas līdzekļu pārvaldi.”.

1. 11.3pantā:

papildināt pirmās daļas 1.punktu ar c) apakšpunktu šādā redakcijā:

„c) plānoto pārvaldīšanā piesaistīto fondēto pensiju shēmas līdzekļu apmēru”;

izteikt otrās daļas 1.punktu šādā redakcijā:

„1) dalībvalstī licencētas ieguldījumu pārvaldes sabiedrības pamatkapitāls atbilst šā likuma 11.panta 1.1 daļā noteiktajām prasībām un gada laikā pirms reģistrācijas iesnieguma iesniegšanas nav konstatēti kapitāla prasību pārkāpumi”;

papildināt otro daļu ar 5.punktu šādā redakcijā:

„5) dalībvalsts uzraudzības institūcija nekavējoties informēs Komisiju, ja dalībvalstī licencētas ieguldījumu pārvaldes sabiedrības pamatkapitāla apmērs vairs neatbilst šā likuma 11.panta 1.1daļā noteiktajām prasībām”;

izteikt ceturtās daļas 1.punktu šādā redakcijā:

„1) iesnieguma iesniedzējs neatbilst šā likuma [11.panta](http://www.likumi.lv/doc.php?id=2341&mode=KDOC#p11#p11) pirmās vai 1.1daļas prasībām”;

izteikt ceturtās daļas 7.punktu šādā redakcijā:

„7) dalībvalsts uzraudzības institūcija nav piekritusi informēt Komisiju par faktiem, kas apdraud vai var apdraudēt dalībvalsts filiāles darbību Latvijā, vai par dalībvalstī licencētas ieguldījumu pārvaldes sabiedrības pamatkapitāla apmēra neatbilstību šā likuma 11.panta 1.1daļā noteiktajām prasībām”;

izteikt piektās daļas 9.punktu šādā redakcijā:

„9) dalībvalsts filiāles uzraudzības institūcija informē Komisiju par faktiem, kas apdraud vai var apdraudēt dalībvalsts filiāles darbību Latvijā, vai par dalībvalstī licencētas ieguldījumu pārvaldes sabiedrības pamatkapitāla apmēra neatbilstību šā likuma 11.panta 1.1daļā noteiktajām prasībām”;

papildināt piekto daļu ar 10.punktu šādā redakcijā:

„10) fondēto pensiju shēmas līdzekļu pārvaldītāja pamatkapitāls neatbilst šā likuma 11.panta 1.1daļā noteiktajām prasībām”.

1. 12.pantā:

izteikt otrās daļas 7.punktu šādā redakcijā:

 „7) ieguldījumi vienā ieguldījumu fondā nedrīkst pārsniegt 10 procentus no ieguldījumu plāna aktīviem un 30 procentus no šā ieguldījumu fonda neto aktīviem”;

 papildināt otro daļu ar 7.1punktu šādā redakcijā:

„7.1) ieguldījumi vienā alternatīvo ieguldījumu fondā nedrīkst pārsniegt 10 procentus no ieguldījumu plāna aktīviem un 30 procentus no šā alternatīvo ieguldījumu fonda neto aktīviem, bet visu ieguldījumu kopsumma alternatīvo ieguldījumu fondos nedrīkst pārsniegt 10 procentus no ieguldījumu plāna aktīviem”';

 izteikt otrās daļas 13.punkta pirmo teikumu šādā redakcijā:

„viena ieguldījuma kopsumma riska kapitāla tirgū nedrīkst pārsniegt 5 procentus no ieguldījumu plāna aktīviem, bet visu ieguldījumu kopsumma riska kapitāla tirgū nedrīkst pārsniegt 10 procentus no ieguldījumu plāna aktīviem.”;

 izteikt otrās daļas 14.punktu šādā redakcijā:

„14) kopējie ieguldījumi alternatīvo ieguldījumu fondos un riska kapitāla tirgū nedrīkst pārsniegt 20 procentus no ieguldījumu plāna aktīviem, ievērojot šā panta otrās daļas 7.1punktā noteiktos ierobežojumus ieguldījumiem alternatīvo ieguldījumu fondos un šā panta otrās daļas 13.punktā noteiktos ierobežojumus ieguldījumiem riska kapitāla tirgū”;

 izslēgt piekto, sesto un septīto daļu.

1. Papildināt likumu ar 12.1 un 12.2pantu šādā redakcijā:

„**12.1 pants. Fondēto pensiju shēmas līdzekļu ieguldījumu noteikumu pārkāpšana**

(1) Ieguldījumu plāna prospektā noteikto ieguldījumu noteikumu pārkāpšana neatceļ attiecīgā darījuma spēkā esamību, bet fondēto pensiju shēmas līdzekļu pārvaldītājam ir pienākums atlīdzināt visus zaudējumus, kas radušies ieguldījumu plāna dalībniekiem šādas darbības dēļ. Līdzekļu pārvaldītājam ir pienākums izstrādāt procedūru, kas nosaka zaudējumu novērtēšanas un atlīdzināšanas kārtību.

 (2) Fondēto pensiju shēmas līdzekļu pārvaldītājs nekavējoties, bet ne vēlāk kā nākamajā dienā rakstveidā informē Komisiju par ieguldījumu noteikumu pārkāpšanu, kā arī par pasākumiem šo pārkāpumu novēršanai, norādot pārkāpumu novēršanas termiņus.

(3) Ja fondēto pensiju shēmas līdzekļu pārvaldītājam ieguldījumu noteikumu pārkāpšanas novēršanai ir jārealizē ieguldījumu plāna ieguldījumi, bet šāda aktīvu realizācija finanšu tirgos nav iespējama, līdzekļu pārvaldītājam ir pienākums atpirkt minētos ieguldījumus par to patieso vērtību.

(4) Pēc ieguldījumu noteikumu pārkāpšanas novēršanas fondēto pensiju shēmas līdzekļu pārvaldītājam ir pienākums nekavējoties novērtēt, vai šādas darbības ir radījušas zaudējumus ieguldījumu plānu dalībniekiem.

(5) Ja fondēto pensiju shēmas līdzekļu pārvaldītājs konstatē, ka ieguldījumu noteikumu pārkāpšanas rezultātā ieguldījumu plānu dalībniekiem ir radušies zaudējumi, tad fondēto pensiju shēmas līdzekļu pārvaldītājam ir pienākums ne vēlāk kā nākamajā dienā pēc zaudējumu novērtēšanas atlīdzināt tos noteiktajā apmērā, iemaksājot naudas līdzekļus attiecīga ieguldījumu plāna kontā.

(6) Līdzekļu turētājam ir pienākums uzraudzīt kā fondēto pensiju shēmas līdzekļu pārvaldītājs ievēro ieguldījumu plāna prospektā noteiktos ieguldījumu noteikumus, un konstatējot šo noteikumu pārkāpumu, nekavējoties rakstveidā par to informēt fondēto pensiju shēmas līdzekļu pārvaldītāju un Komisiju.

(7) Līdzekļu turētājam ir pienākums uzraudzīt zaudējumu novērtēšanas un atlīdzināšanas procesu, kā arī iesniegt Komisijai apliecinājumu, ka fondēto pensiju shēmas līdzekļu pārvaldītāja veiktais zaudējumu novērtējums atbilst patiesajam zaudējumu apmēram, un informāciju par zaudējumu atlīdzināšanai paredzēto līdzekļu ieskaitīšanu attiecīga ieguldījumu plāna kontā.

(8) Ieguldījumu plānā noteiktos ieguldījumu ierobežojumus ir pieļaujams pārsniegt, ja tie radušies ārkārtēju un nelabvēlīgu notikumu dēļ finanšu tirgos. Fondēto pensiju shēmas līdzekļu pārvaldītājs nekavējoties informē Komisiju par ieguldījumu ierobežojumu pārsniegšanu atbilstoši šā panta otrajā daļā noteiktajai kārtībai.

 **12.2pants. Naudas plūsma**

(1) Fondēto pensiju shēmas līdzekļu pārvaldītājam ir pienākums nodrošināt naudas plūsmu atbilstoši tā noslēgtajiem līgumiem.

(2) Ja fondēto pensiju shēmas līdzekļu pārvaldītājam naudas plūsmas nodrošināšanai ir jārealizē ieguldījumu plāna ieguldījumi, bet šāda aktīvu realizācija finanšu tirgos nav iespējama, līdzekļu pārvaldītājam ir pienākums atpirkt minētos ieguldījumus par to patieso vērtību. Ja šāda ieguldījumu plāna ieguldījumu atpirkšana ir radījusi zaudējumus ieguldījumu plāna dalībniekiem, tad fondēto pensiju shēmas līdzekļu pārvaldītājs un līdzekļu turētājs rīkojas atbilstoši šā likuma 12.1pantā noteiktajai kārtībai.”

6. Papildināt Pārejas noteikumus ar 16., 17., 18., 19. un 20.punktu šādā redakcijā:

„16. Uz ieguldījumiem, kas veikti līdz Alternatīvo ieguldījumu fondu pārvaldnieku likuma spēkā stāšanās, bet, kuri atbilstoši Alternatīvo ieguldījumu fondu pārvaldnieku likuma izpratnei, ir uzskatāmi par alternatīvo ieguldījumu fondu, ir attiecināmi šajā likumā alternatīvo ieguldījumu fondiem noteiktie ierobežojumi.

17. Šā likuma 11.panta 1.1daļā norādīto minimālo pamatkapitālu fondēto pensiju shēmas līdzekļu pavaldītājs nodrošina:

1) no 2015.gada 1.janvāra – 50% apmērā;

2) no 2016.gada 1.janvāra – 100% apmērā.

18. Šā likuma 11.panta ceturtajā daļā un 4.2daļā noteiktā prasība par fondēto pensiju shēmas līdzekļu pārvaldītāju pienākumu sagatavot fondēto pensiju shēmas dalībniekiem paredzēto pamatinformācijas dokumentu, šā likuma 11.panta 5.1, 5.2 un 5.3daļa attiecībā uz fondēto pensiju shēmas līdzekļu pārvaldītāja maksājumiem par ieguldījumu plāna pārvaldi un grozījumi likuma 11.3 pantā attiecībā uz pamatkapitāla prasību ieviešanu fondēto pensiju shēmas līdzekļu pārvaldītāju reģistrēšanas procesā stājas spēkā ar 2015.gada 1.janvāri.

19. Fondēto pensiju shēmas līdzekļu pārvaldītāji nodrošina, ka ar 2015.gada 1.janvāri ieguldījumu plānu noteikumi atbilst šā likuma 11.panta 5.1 daļā noteiktajām prasībām, kas nosaka maksimālos maksājumus par ieguldījumu plāna pārvaldi.”

Likums stājas spēkā 2014.gada 1.janvārī.

Labklājības ministre I.Viņķele

19.07.2013 9:57

2366

J.Muižniece, tālr.67021550, fakss 67021560

Jana.Muizniece@lm.gov.lv